80 reptiele in klein woonstelletjie aangehou | Maroela Media
80 reptiele in klein woonstelletjie aangehou
Die polisie in Japan het 80 reptiele, waaronder giftige akkedisse en 'n 3m lange slang in 'n eenslaapkamerwoonstel opgespoor.
'n Angsbevange buurman het die polisie ontbied nadat hy 'n reuse slang buite die woonstel in Osaka opgemerk het. "Die polisie het dosyne slange, insluitend 'n 3m-lange luislang, en 'n aantal akkedisse in die woonstel aangetref," het 'n woordvoerder van die polisie gesê. "Al die reptiele is in individuele houers in die 10 vierkante meter woonstel aangehou.
Die polisie het beslag gelê op 25 van die reptiele, wat sonder 'n permit aangehou is.
Die eienaar, 'n man in sy 40s, is nie in hegtenis geneem nie, maar die saak is na die staatsaanklaer se kantoor verwys op die vermoede dat hy die wet op die welstand en beheer van diere oortree het. "Die man het gesê hy het hulle as troeteldiere aangehou en hulle dinge soos gevriesde muise gevoer. Ons sal ook ondersoek instel waar hy aan die reptiele gekom het."